आर्मी बन्यो समूह विजेता
नेपाल आर्मी टिम शुक्रबार लामा टेन्डी शेर्पा स्मृति खुला बास्केटबल प्रतियोगिताको पुरुषतर्फ जित हात पार्दै समूह ‘बी’ को विजेता बनेको छ । त्रिपुरेश्वरस्थित राखेप कभर्डहलमा आर्मीले ड्रिम टिमलाई ९८–७८ स्कोरले हराएको थियो । 
काठमाडौँ — नेपाल आर्मी टिम शुक्रबार लामा टेन्डी शेर्पा स्मृति खुला बास्केटबल प्रतियोगिताको पुरुषतर्फ जित हात पार्दै समूह ‘बी’ को विजेता बनेको छ । त्रिपुरेश्वरस्थित राखेप कभर्डहलमा आर्मीले ड्रिम टिमलाई ९८–७८ स्कोरले हराएको थियो । आर्मीका आयुश सिंहले एक्लैले ३५ अंक जोडे । एक खेलअगावै आर्मीले क्वाटरफाइनलमा सुरक्षित गरिसकेको थियो । ड्रिमका सुजन महर्जनले ३३ स्कोर गरे । ड्रिम टिम पनि उपविजेता हैसियतले क्वाटरफाइनल पुग्न सफल भयो । समूहको अर्को टोली शंकरदेव क्याम्पसलाई ड्रिम र आर्मीले हराएका छन् । आर्मीले शुक्रबार पहिलो क्वाटरमा २८–२१ ले अग्रता लियो । त्यसपछि आर्मी दोस्रोमा १७–२० ले पछि पर्‍यो । तेस्रोमा २४–२० र चौथोमा २९–१७ स्कोर गर्दै आर्मीले नतिजा निकाल्यो । कास्कीले विजयी सुरुआत गरेको छ । टोलीले प्रतिस्पर्धात्मक खेलमा एचआईके भिजनलाई ८५–८३ ले हराउँदा पुस्कल छन्त्यालले २१ स्कोर गरेका थिए । एचआईकेका पासाङ शेर्पाले १९ स्कोर गरे । पहिलो क्वाटरमा २०–१८ ले अघि रहेको कास्की त्यसपछि लगातार दुई क्वाटरमा पछि रह्यो । कास्की दोस्रोमा २३–२८ र तेस्रोमा १८–२१ ले पछि थियो । चौथो क्वाटरमा २४–१६ को प्रदर्शन गर्दै कास्कीले जित सुनिश्चित गर्‍यो ।महिलाको राउन्ड रोविन लिगमा पुलिस क्लबले ललितपुर हाइ (तस्बिरमा) माथि ५७–५३ स्कोरको जित रच्यो । पुलिसकी अनुषा मल्ल ठकुरीले २५ स्कोर जोडिन् । ललितपुरकी सदिना श्रेष्ठले १० स्कोर गरिन् । सुरु क्वाटरमा ११–१५ ले पछि परेको पुलिसले दोस्रोमा १३–१० र तेस्रोमा २२–१३ को अग्रता बनायो । चौथो क्वाटर ललितपुरले १५–११ ले पक्षमा पारे पनि नतिजा आफ्नो पक्षमा पार्न सकेन ।